Mis: Titel

**Mis: Opstel 3: Meerduidige Titel**

***Die titel “Mis” is meerduidig en sluit aan by verskeie belangrike herhalende motiewe (leitmotiewe) in die drama. Bespreek dit in ‘n opstel van ongeveer 400 – 450 woorde. ( Tot by 500+ woorde is ook korrek.)***

**Die titel “Mis” vorm ‘n herhalende motief in die drama, omdat dit oor en oor voorkom en verkeie temas ondersteun.**

**Letterlik verwys “mis” na die bemesting wat Miem en Meisie in goiingsakke toewerk en vir ‘n inkomste verkoop: “Meestal beesmis. Dertig perdemis en tien vark.” Die mis veroorsaak ‘n “mis-like” reuk in hul huis en ook “sit die vlieӫ en brommers op die tertjies”; daarom kom geen vriende by Meisie kuier nie.**

**Meisie het ook ‘n “mis-like” bestaan, want sy is vasgevang in hierdie huis waar sy net altyd moet werk en Miem se bevele gehoorsaam, soos: “Gaan tel.” Hulle lewens word deur “mis” gereӫl, want hulle moet vroeg gaan slaap, omdat “die besending mis vroeg die volgende oggend opgelaai word.”**

**Die volgende soort “mis” is “menslike ontlasting”, wat Gabriӫl elke dag of twee in ‘n slopemmer ondertoe laat sak en wat Miem en veral Meisie moet leegmaak. Reeds in die beskrywing van die stel word na die slopemmer verwys en dit toon aan dat Miem ‘n obsessie daarmee het en gedurig daarvan praat: “Moet nou nie weer twee dae wag nie…” Die leegmaak van die emmer “menslike mis” skep vir Meisie en Konstabel ‘n geleentheid om alleen buite te wees en af te spreek om mekaar om middernag te ontmoet. Die “mis-likheid” van die leegmaak van die emmer word beklemtoon, wanneer Meisie op die vloer mors en Gertie haar aansê om “die spatsel op te vee” en te oppas daarvoor.**

**“Mis” kan ook na “”verkeerd” verwys, wat die teenoorgestelde van “raak” of “korrek” is: Konstabel gee voor dat hy blind is en sê: “As ek dit nie mis het nie, is daar drie dames hier teenwoordig.” Die motief van “iets verkeerd verstaan” sluit ook figuurlik aan by “mis”: Die vroue kyk die feit mis dat Konstabel nie goeie bedoelings het nie en eintlik vir Meisie kom ontvoer.**

**Die woord “mis” kom ook in die woord “vermiste” voor en almal is die nag van 31 Augustus weer bewus van die “twee vermiste meisies” van die vorige twee jaar. Die Konstabel skep valse vertroue by die vroue, want hy sê hy werk met “vermiste” persone. Dit is ironies dat Miem dink sy pas vir Meisie so goed op en vertrou die Konstabel om hulle op te pas, want in die slot gaan hy dit bewerkstellig dat Meisie ( dalk permanent) “”vermis” raak.**

**Om iemand te “mis” dui op verlange, iets wat elkeen van die drie vroue ervaar: Miem “mis” haar man wat sy sewe jaar laas gesien het; Gertie “mis” ‘n liggaamlike verhouding met ‘n man en Meisie “mis” ‘n opwindende jongmenslewe en verhouding.**

**Laastens skakel dit met die Rooms-Katolieke mis, ‘n kerkdiens met rituele en ‘n biegvader, teenoor wie die mense hul sondes kan bely, soos wat Konstabel nou kamtig simpatiek luister na die vroue se hunkering na mans in hul lewens.**

**Ten slotte sien ons dat die vele verwysings na “mis”” in die drama as bindmiddel dien en die verskeie temas ondersteun.**

**BEPLANNINGSTRUKTUUR VIR MAKLIKER LEER**

***(\* Moet nie subopskrifte, kolpunte of nommers in jou finale opstel gebruik nie. \* Moenie die hele opstel in een paragraaf skryf nie. \* Moenie jou kort inleiding en slot vergeet nie. \* Sorg dat elke stelling wat jy maak, by die opdrag aansluit, sodat jy nie net die storie oorvertel nie. \* Motiveer elke stelling met behulp van ‘n aanhaling of bewys uit die teks.)***

1. **KORT INLEIDING, WAT BY DIE OPDRAG AANSLUIT**
2. **MIDDELPARAGRAWE**
3. **Paragraaf 1: BEMESTING: \* Mis as bemesting om te verkoop \* Die mislike reuk van die mis, wat die vriende weghou.**
4. **Paragraaf 2: MISLIK: \*Mislike bestaan van werk en gehoorsaamheid. \*Vroeg slaap om weer volgende oggend mis te verkoop.**
5. **Paragraaf 3: ONTLASTING: \*Menslike ontlasting en emmer wat Meisie en Miem moet legmaak. \*Miem het ‘n obsessive met emmer en Gabriӫl moenienweer twee dae wag nie. \*Leegmaak van die emmer skep geleentheid vir Konstabel en Meisie vir afspraak. \*Mislike werk om spatsel op te vee.**
6. **Paragraaf 4: VERKEERD: \* Kan na “verkeerd” verwys as Konstabel sê as hy dit nie mis het nie, is daar drie dames. \* Vrouens kyk die feit “mis” dat Konstabel vir Meisie kom ontvoer.**
7. **Paragraaf 5: VERMIS: \*Twee vermiste meisies van vorige twee jaar. \* Konstabel werk met vermiste persone. \* Meisie gaan vermis raak.**
8. **Paragraaf 6: VERLANGE: Elkeen van die drie vroue mis ‘n man in haar lewe.**
9. **Paragraaf 7: ROOMS-KATOLIEKE MIS: Konstabel is soos ‘n biegvader vir die vroue.**
10. **KORT SLOT MET GEVOLGTREKKING OF SAMEVATTING**
* **Paragraaf 1 – 3: Bemesting, ontlasting en die mislikheid daarvan**
* **Paragraaf 4: Verkeerd**
* **Paragraaf 5: Vermis**
* **Paragraaf 6: Verlange**
* **Paragraaf 7: Rooms-Katolieke Mis**
* **Meer as een stelling per paragraaf wanneer stellings met mekaar skakel**
* **15 x \* = 15 feite**
* **Stellings MOET gemotiveer wees, met ‘n aanhaling of bewys uit die teks.**
* **Sorg dat elke stelling by die opdrag aansluit, sodat jy nie slegs die storie oorvertel nie.**
* **Daar moet geen subopskrifte, kolpunte of paragraafnommers in jou finale opstel wees nie.**
* **Maak seker dat jy ‘n kort inleiding en slot het.**
* **Moenie dele doodtrek as jou woorde effens meer as 450 is nie.**